《七哀诗》
元代·郭奎

飙风西北起，阴云薄南陲。冉冉岁云暮，恻恻心内悲。

辞亲远行岁，已越三年期。昔为连根树，今若游地丝。

形影窃自吊，朝东暮西驰。不学齐仲连，翻作楚钟仪。

南冠愧流窜，短褐谁相知。性命寄须臾，面色含饥疲。

明月在东壁，愿照浊水泥。泥中复何见，沙砾纷参差。

下有沉沙珠，上有琼树枝。琼枝良可依，终不埋光辉。

作者简介：[公元？年至一三六四年]字子章，巢县人。生年不详，约卒于元惠宗至正二十四年。慷慨有志节。早从余阙学，颇称之。太祖为吴国公，来归，从事幕府。朱文正开大都督府于南昌，命奎参军事。文正得罪，奎亦坐诛。奎工诗，著有望云集五卷，《四库总目》传于世。